|  |
| --- |
| ***Директни плащания*** |

**1.  Близо 635 млн. лв. бяха преведени на 56 524 земеделски стопани за Кампания 2019 по Схемата за единно плащане на площ (СЕПП), която е с най-голям бюджет от всички схеми за директни плащания.** Индикативната ставка е 191.45 лв./хектар**.** Общият бюджет по схемата е 741 млн. лева. Окончателната ставка по СЕПП за Кампания 2019 ще бъде определена със заповед на министъра на земеделието, храните и горите. Тя ще бъде издадена след актуализирането на слой „Площи, допустими за подпомагане“ и след разглеждане на възраженията, които земеделските стопани подаваха до 13 декември.

## 2. Животновъдите получиха още 6,65 млн. лева по схемите за обвързано подпомагане.  През м. декември бяха изплатени още 6 649 235 лв. на 187 фермери, които отглеждат животни по осемте схеми за обвързано подпомагане за Кампания 2019. Субсидиите бяха преведени след допълнително въведени данни за извършените проверки в съответствие с изискванията за кръстосано съответствие.

|  |  |
| --- | --- |
| ***Визия за ОСП след 2020 г.*** |  |

**3. Докладът за напредъка на финландското председателство напълно отразява дебата за бъдещата реформа на ОСП.** Той представлява добра основа за продължаване на дискусията по време на предстоящото хърватско председателство (от 1 януари), но в трите законодателни документа остават редица открити въпроси от политически и технически характер, заявиха министрите на земеделието по време на Съвета на ЕС по земеделие и рибарство, на 16 декември в Брюксел**.** Трите законодателни документа включени в пакета за реформа на ОСП са: Регламент относно стратегическите планове на ОСП; Регламент относно финансирането, управлението и мониторинга на ОСП, както и Регламент за общата организация на пазарите на селскостопански продукти. Общата позиция на Съвета относно бъдещата селскостопанска политика ще бъде финализирана едва след приключване на преговорите за Многогодишната финансова рамка (МФР). По-подробна информация за проведената дискусия по доклада за напредъка на финландското председателство можете да видите в Приложение 1.

**4. На 16 декември 2019 г. Съветът на Европейския съюз по земеделие и рибарство отбеляза дебюта на комисаря по земеделие Януш Войчеховски, който заяи, че 2020 г. ще бъде „ключова година“ по отношение на Многогодишната финансова рамка (МФР) и реформата на ОСП, тъй като двете са тясно свързани помежду си.** В своето обръщението той обеща да продължи процеса на реформи въз основа на сегашния план, тъй като „няма време… да се разработва всичко от нулата“. Комисар Войчеховски се ангажира с отворен диалог със Съвета и ЕП и се обяви срещу всякакво намаление на подкрепата за фермерите, обещавайки да се бори за силен бюджет. Комисарят по земеделиеобърна внимание на съществуващите различни мнения между делегациите относно външната конвергенция. Януш Войчеховски изрази желанието си да се избягва всякакъв вид конкуренция между фермерите и държавите членки и е убеден, че земеделските стопани във всички страни трябва да получават по-добра подкрепа и по-добра защита, но за това се нуждаят от по-голям бюджет. Междувременно изтъкна приноса на ОСП за Европейската зелена сделка (опазване на климата/околната среда, биоразнообразието и хуманното отношение към животните). Европейската зелена сделка предоставя огромна възможност в труден момент за сектора, особено за малки и средни стопанства. В течение на 5-годишния си мандат (до 2024 г.), комисарят обеща да води открит диалог с фермерите. Той потвърди плановете си да разработи план за селските райони до средата на века, тъй като те трябва да бъдат жизнеспособни и достойни места за работа и живот.

**5. Хърватското председателство посочи ключовите приоритети в земеделието от 1 януари 2020 г**. Напредъкът на дискусиите по пакета за реформа на ОСП ще бъде „най-важната“ тема за Хърватско председателство на Съвета на Европейския съюз, което започва от 1 януари. Бързото приемане на регламента относно преходните правила, с цел да се избегнат възможни прекъсвания, ще проправи пътя за безпрепятственото продължаване на прилагането на мерките по двата стълба. Особено внимание ще бъде отделено на „нуждите на уязвимите, селски общности и по-нататъшната модернизация на земеделието и селските райони, с цел да се повиши конкурентоспособността на европейските земеделски стопани и предприятия“, се казва в изявление на официални представители, които посочват концепцията за „Умните села“ като ключова приоритетна област. „Това може да повлияе положително върху качеството на живот на жителите и да привлече младите фермери“, се добавя в изявлението. Подобно на предишните председателства, Хърватия ще продължи да наблюдава ситуацията на селскостопанските пазари и да информира делегациите за развитието на международната търговия. По въпросите на безопасността на храните, ветеринарните, санитарните и фитосанитарните въпроси, Хърватия ще се „застъпва за еднакво ниво на фитосанитарна защита в рамките на ЕС и равни условия за европейските производители и търговци.“ По време на Международната година на здравето на растенията на ООН Хърватското председателство ще работи за гарантиране на „общи правила на ниво ЕС“, свързани с производството, инспекцията, вземането на проби, вноса, движението и сертифицирането на растителния материал и ще насърчава „нотифицирането, откриването и ликвидирането на вредителите“. В областта на безопасността на храните, здравето и хуманното отношение към животните председателството ще продължи да ръководи дискусиите относно мерките за предотвратяване, контрол и ликвидиране на болестите по животните на европейско ниво. Европейската зелена сделката и стратегията „От фермата до трапезата“ ще бъдат централни теми през шестмесечния период (до 30 юни), като Председателството ще продължи и дебата за приемането на новата Европейска стратегия за горите за периода след 2020 г. Първото заседание на Съвета, под ръководството на земеделския министър Мария Вучкович, е определено за 27 януари и ще бъде последвано от заседания на 17-18 февруари, 23-24 март, 27-28 април (в Люксембург), 25-26 май и 29-30 юни (в Люксембург). Неформалното заседание на Съвета по земеделие ще се проведе в Сплит в началото на юни (7-9), където министър Вучкович ще ръководи дебата за селските райони и семейните ферми. Земеделският министър на Хърватия е на 45 години, политик от Демократичния съюз, като преди това е работила в областта на търговските и финансови операции на пристанище Плоче и е назначена през лятото на този пост.

**6. ЕП прие първата част от така наречения преходен пакет: първия набор от правила, за да осигури плавен преход към бъдещата селскостопанска политика на ЕС и да предостави яснота на земеделските производители през 2021 г.** Одобреното техническо предложение за актуализиране на правилата за финансова дисциплина и гъвкавост между стълбовете, продължава правилата от 2015-2019 г. за прехвърляне на пари от националните пакети за развитие на селските райони към 1-ви стълб (директни плащания), за финансовата 2021 г. Текстът бе гласуван с 637 гласа „за“, 27 „против“ и 20 въздържали се. Новият закон ще гарантира, че настоящите правила за предоставяне на подпомагане на доходите на земеделските производители могат да продължат и след 2019 г., при липса на сделка за дългосрочния бюджет и новата ОСП. Коментирайки след гласуването на текста, председателят на комисията по земеделие и развитие на селските райони г-н Норберт Линс заяви, че ЕП „гарантира, че земеделските стопани ще продължат да получават финансиране на сегашните нива, дори ако новите дългосрочни бюджети и правилата на ОСП не са още в сила. Той определи решение, като решаващо, което носи яснота за селскостопанска общност и гарантира, че тези, които произвеждат храната, която всички консумираме, могат да бъдат сигурни, че ще продължат да получават подкрепа за обществената услуга, която предоставят. Одобреният регламент е първото от двете предложения, внесени от Комисията, за да се осигури плавен преход към ОСП след 2020 г. Г-жа Елси Катенен ще предстви втория преходен регламент (по-голям обхват) за 2021 г., докато преговорите за реформата на ОСП продължават. Преди това Комисията заяви, че това досие трябва да бъде прието от съзаконодателите най-късно до лятото на 2020 г. В изявление, публикувано в края на ноември, финландският евродепутат подчерта важността на осигуряването на стабилност и сигурност за земеделските стопани. Тя предложи 2-годишен преходен период като „по-реалистичен вариант“, тъй като счита, че една година е „твърде кратко време“ за цялата административна подготовка и привежане в съответствие на системите с новата правна рамка.

|  |  |
| --- | --- |
| ***Още от ЕС и света*** |  |

**7.****Изразходвани са 95% от общия пакет от Европейската програма за предоставяне на заеми с ниски лихви за млади земеделски стопани.** Това заявиха инициаторите на проекта, Европейската комисия и Европейската инвестиционна банка (ЕИБ). Европейската програма за финансиране на до 1 милиард евро заеми с ниски лихви за млади земеделски стопани стартира на 29 април т.г. В началото на декември 2019 г. 95% от финансирането е одобрено за заеми с ниска лихва в Италия (350 милиона евро, подписани с четири банки), Франция (375 милиона евро, подписани с две банки) и Гърция (200 милиона евро за две банки) ). В ход е още една операция, а именно посреднически заем от 20 милиона евро в Хърватия. ЕИБ планира да засили този вид финансиране за млади земеделски стопани, като евентуално ще го смеси със структурните фондове на ЕС, в съответствие със съвместната си инициатива „Млади земеделски производители“ с ГД „АГРИ“. „Като се има предвид големият интерес към тази инициатива, обмисляме да започнем друг заем за селскостопанска програма, работещ в тясно сътрудничество с Европейската комисия“, заяви Андрю Макдауъл, вицепрезидент на ЕИБ, отговарящ за селското стопанство и биоикономиката. Комисарят по земеделието Януш Войчоховски заяви, че „подкрепата за инвестиции на млади земеделски производители е от решаващо значение, за да се направи земеделието по-конкурентно, по-иновативно и екологично. Инвестициите ще бъдат от съществено значение за ефективния принос на селското стопанство към Зелената сделка на ЕС“.

**8. На заседание на Европейския съвет на 12 декември в Брюксел, държавните и правителствените ръководители на Европейския съюз (ЕС) проведоха дискусия относно Многогодишната финансова рамка (МФР) 2021-2027 г. и решиха да предприемат следващата стъпка**. Това заяви председателят на Европейския съвет Шарл Мишел като добави, че е определен работният процес за постигане на споразумение за следващата МФР „през следващите седмици или месеци“, който включва двустранни срещи с държавите членки в началото на 2020 г., за да се прецени най-подходящото време за „разглеждане на окончателно споразумение“, без да се фиксира твърд график за това. Според него една значителна част от европейския бюджет трябва да бъде отделена за борба с измененията на климата и споменава цифрата от "най-малко 25%". Председателят на Европейската Комисия Урсула ван дер Лейен подчерта необходимостта от бързо приключване на преговорите по МФР и осигуряване на бюджет, съизмерим с „нашите амбиции и стратегическата програма“ на ЕС. По-подробна информация за дискусията относно многогодишната финансова рамка (МФР) 2021-2027 г. и други разисквани въпроси на заседанието можете видите в Приложение 2.

***Приложение 1***

**Дискусия в Съвета по земеделие и рибарство относно изготвения от Финландското председателство Доклад за напредъка**

На заседанието на 16 декември министрите се запознаха с доклада за напредъка на Финландкото председателство и проведоха обмен на мнения по пакета за реформата на ОСП.

Министърът на земеделието и горите на Финландия Яри Леппя заяви, че председателството не търси одобрение, а по-скоро „идеи как да придвижи реформата към преговорна позиция на Съвета.“ Той подчерта, че се очакват по-нататъшни дискусии по въпроси, пряко свързани с МФР, външната конвергенция, условността, прилагането на новия модел за изпълнение, по въпроси, свързани с околната среда и климата и обвързаната подкрепа. Г-н Яри Леппя подчерта, че Европейската зелена сделка също е от съществено значение, имайки предвид необходимостта от силна независима стратегия на ЕС в областта на горите.

Относно предложението на финландското председателство за единен общ процент на финансиране за целите, свързан с околната среда и климата, който да обхваща и двата стълба, министрите считат, че тази идея може да бъде допълнително проучена и е необходима сериозна техническа работа, за да бъде реализирана. Действителният процент (или фиксирана сума) може да бъде определен само след като споразумението за следващата МФР е постигнато. Предложението на председателството е вместо да се отделят 30% от втория стълб за целите, свързани с околната среда и климата, държавите членки да отделят определен процент от общия си пакет за ОСП (първи и втори стълб) за тези цели. Общият процент ще обхване целия стратегически план на ОСП, еднакво приложим за всички държави. След това държавите членки ще избират една или повече интервенции по стълб I и стълб II или и двата.

По време на дебата някои държави членки заявиха, че не виждат осезаем напредък в дискусиите, тъй като се цитират едни и същи аргументи, например относно разпоредбите за условността за малките земеделски стопани, стратегическите планове, дискусиите за прехвърлянето на средства между 1-ви и 2-ри стълб. Други призоваха колегите си да повишат нивото на зелената амбиция, като настояха, еко-схемите и мерките по втория стълб да бъдат задължителни, а не доброволни. Някои делегации се обединиха около мнението, че предвид оставащата несигурност относно МФР, трябва да се работи повече по новия модел на изпълнение и приветстваха напредъка, постигнат по техническите въпроси. Някои делегации настояха за „преглед на резултатите с по-малки темпове“. Други делегации заявиха, че всякакви спекулации или разговори срещу външната конвергенция всъщност са загуба на време, тъй като това е фундаментален принцип, съгласно Договора за ЕС. Директните плащания трябва да бъдат изравнени, докато финансирането за развитието на селските райони не трябва да намалява.

Редица държави-членки, заявиха че желаят една амбициозна ОСП, която да отговаря на очакванията на европейското общество и предизвикателствата на околната среда. Някои делегации настояха бюджета за ОСП и обвързаната с него подкрепа да се запази „на сегашното ниво“, докато други, сред които България, се борят за един по-силен бюджет. Не можем да искаме от фермерите да правят повече за по-малко пари. България продължава да защитава позицията си за повишаване на размера на максималното финансиране за схемите за обвързаната подкрепа в новата Обща селскостопанска политика, като подчерта нейното значението за поддържане на конкурентоспособността на чувствителните сектори. Други делегации призоваха за повече предпазливост относно нивата на обвързана подкрепа, като заявиха, че тя може да бъде отпусната само ако „производството не се увеличава. Имаше изказвания, че обвързаната подкрепа не трябва да води до нарушаване на конкуренцията.

***Приложение 2***

**Дискусия относно многогодишната финансова рамка (МФР) 2021-2027 г. и други въпроси по време на заседанието на Европейския съвет на 12 декември в Брюксел**

На заседанието белгийският премиер Софи Уилмес заяви, че през февруари трябва да се проведе извънредна среща на върха. Освен това лидерите изказаха критики по отношение на финландската „преговорна кутия“. Испанският премиер Педро Санчес подкрепи предложението на ЕК за 1.114% от брутния национален доход (БНД) на ЕС , в сравнение с 1,07% във финландското предложение. Мадрид иска да запази традиционните политики като Общата селскостопанска политика (ОСП) и политиката на сближаване. За словашкия министър-председател Петер Пелегрини финландският документ игнорира позицията на „кохезионните ДЧ“. Френският президент Еманюел Макрон счита за важно запазването на ОСП, сближаването и финансирането на бъдещите политики. От друга страна, шведският премиер Стефан Льовен се застъпи за сума, която не надвишава 1,00%.

На същото заседание Европейския съвет прие заключения, в които на първо място се засяга въпроса за изменението на климата и се подчертава, че се подкрепя целта за постигане на въглероден неутралитет в ЕС до 2050 г., в съответствие с целите на Парижкото споразумение. Този въпрос ще се разгледа отново през юни 2020 г. Преходът към въглероден неутралитет ще донесе значителни възможности, като потенциал за икономически растеж, за нови бизнес модели и пазари, за нови работни места и технологично развитие. Ключова роля в това отношение ще играят насочените към бъдещето политики в областта на научните изследвания, развойната дейност и иновациите. Европейският съвет взема под внимание съобщението на ЕК относно Европейската зелена сделка. Преходът ще изисква значителни публични и частни инвестиции. В този контекст се приветства и подкрепя съобщението на Европейската инвестиционна банка (ЕИБ), че в периода от 2021 г. до 2030 г. възнамерява да подкрепи инвестиции в размер на 1 трилион евро за действия в областта на климата и за екологична устойчивост. Изтъква се, че следващата МФР ще допринесе значително за действията в областта на климата. Всички имащи отношение законодателни актове и политики на ЕС трябва да отговарят на целта за неутралитет по отношение на климата и да допринасят за нейното постигане, като същевременно се спазват условията на равнопоставеност. Европейският съвет отчита, че е необходимо да се гарантира енергийната сигурност и да се зачита правото на държавите-членки да вземат решения относно своя енергиен микс и да избират най-подходящите технологии. Целта за въглероден неутралитет в ЕС трябва да бъде постигната така, че да се запази конкурентоспособността на ЕС. Европейският съвет приканва Комисията да изготви възможно най-скоро през 2020 г. предложение за дългосрочна стратегия на ЕС с оглед на нейното приемане от Съвета и представянето ѝ в рамките на Рамковата конвенция на ООН за изменението на климата.

По отношение на МФР се очаква Европейският съвет да обсъди нейните основните елементи след представянето от финландското председателство на преговорната кутия с цифри но изрази воля за придвижване на преговорите и постигане на окончателно споразумение.

В раздела „Други въпроси“ Европейският съвет разглежда идеята за конференция за бъдещето на Европа, която да започне през 2020 г. и да приключи през 2022 г. Възлага на хърватското председателство на Съвета да работи за определянето на позицията относно съдържанието, обхвата, състава и функционирането на една такава конференция, която следва да се основава на успешното провеждане през последните две години на граждански диалози и да предвижда широки консултации с гражданите в хода на процеса. В нея ще участват Съветът, Европейският парламент и Комисията при пълно зачитане на междуинституционалния баланс и на съответните им роли, както са определени в Договорите.

Европейският съвет призовава ЕК и върховния представител да осигурят необходимата основа за провеждането на стратегически дебат по време на юнското заседание на Европейския съвет за отношенията с Африка и за следващата среща на върха между ЕС и Африканския съюз. Изтъква се отново пълната подкрепа за глобалния, основан на правила международен ред и отбелязва със загриженост, че дейността на механизма на СТО за уреждане на спорове е парализирана. Припомня предишните си заключения относно Турция относно незаконните сондажни дейности на Турция в изключителната икономическа зона на Кипър. Меморандумът за разбирателство между Турция и Либия за определяне на границите на морските юрисдикции в Средиземно море нарушава суверенните права на трети държави, не е в съответствие с морското право и не може да поражда правни последици за трети държави. Европейският съвет потвърждава недвусмислено своята солидарност с Гърция и Кипър във връзка с тези действия на Турция. Европейският съюз е солидарен с Албания след неотдавнашното земетресение и приветства съобщението на ЕК, че ще предостави хуманитарна помощ и ще организира конференция на донорите.